Ramaphosa het meer as een deuntjie in KZNPres. Cyril Ramaphosa. Foto: ANA Pres. Cyril Ramaphosa en die ANC-leierskap leer hierdie week op die harde manier dat die KwaZulu-Natalse politiek heeltemal verskil van die res van die land se politiek. Die hele nasionale werkkomitee van die ANC (die party se 20 verkose top-amptemare) is oor die lengte en breedte van KwaZulu-Natal versprei om die party se 107de verjaardag te vier en opwinding in die hand te probeer werk vir die bekendstelling van die ANC se verkiesingsmanifes Saterdag in die Moses Mabhida-stadion in Durban. Openbare vergaderings is kruis en dwars oor die provinsie gehou, onder meer in Ladysmith, Umzimkhulu, Greytown, Hluhluwe en Pietermaritzburg. Ramaphosa het sy eerste toespraak gehou in Marburg buite Port Shepstone. Dis nie om dowe neute dat die laer Suidkus gekies is vir die president om sy KwaZulu-Natalse buiging te maak nie, want dit is die streek in die provinsie wat tydens die ANC-leierstryd in 2017 die sterkste vir Ramaphosa ondersteun het teen dr. Nkosazana Dlamini-Zuma. In Port Shepstone het Ramaphosa se boodskap dat die land aan’t herstel is ná nege jaar se korrupsie (ŉ kwalik bedekte klap na Zuma) dan ook goed afgegaan. Maar die volgende dag was dit ŉ ander storie. By die geskiedkundige Ohlange-instituut in Inanda net noord van Durban, wat meer as ŉ eeu gelede deur die eerste ANC-leier, John Langalibalele Dube, gestig is, was Ramaphosa in die kake van Zuma-ondersteuners, wat gedwee na hom geluister het. Die skare was egter netjies afgerig en uiters bereid om hul ware kleure te wys, soos om baie harde toejuiging te gee elke keer as Zuma se naam genoem is terwyl hulle doodstil geluister het na alles anders wat Ramaphosa uiter. Toe die president sy toespraak voltooi, het die skare “Zuma, Zuma, Zuma” gedreunsing en geen twyfel oor hul voorkeur gelaat nie. Ramaphosa het dan ook sy deuntjie verander en afgewyk van sy teenkorrupsie-boodskap in Port Shepstone. In Inanda kon Ramaphosa geen woord van kritiek teen Zuma en sy bewind vind nie, en het hy Zuma se lof skaamteloos besing. Dit is die verwesenliking van die Ramaphosa-groepering in die ANC se ergste nagmerrie, naamlik dat dieselfde lot die party Saterdag gaan tref by die bekendstelling van die verkiesingsmanifes in ŉ deel van Durban wat slegs sowat 25 kilometer van Inanda af geleë is – dat hy uitgejou word of dat Zuma ten koste van hom toegejuig gaan word. Aan die ander kant word Ramaphosa se geloofwaardigheid erg ondergrawe as hy Zuma so ter wille is, want baie mense wat dit oorweeg om vir hom te stem doen dit juis omdat hy as korrektief vir Zuma gesien word. Niks hiervan is goed vir Ramaphosa se beeld nie, en verseker dat die bekendstelling van die verkiesingsmanifes Saterdag om meer as net die inhoud dopgehou word.